F'dak il-kuntest, fl-aħħar tal-2011, il-Kummissjoni nediet proġett pilota bil-għan li tipprovdi għotjiet biex tappoġġja l-iżvilupp ta' ċentru ta' għarfien espert finanzjarju għall-benefiċċju tal-utenti aħħarin u l-partijiet interessati mhux parti mill-industrija u ttejjeb il-kapaċità tagħhom biex jipparteċipaw fit-tfassil tal-politika tal-Unjoni fil-qasam tas-servizzi finanzjarji. Wara sejħiet miftuħin suċċessivi għal proposti, il-Kummissjoni tat għotjiet operattivi lil żewġ organizzazzjonijiet mingħajr skop ta' qligħ ibbażati fi Brussell, Finance Watch u Better Finance, bejn l-2012 u l-2015.

•Proporzjonalità

Il-proposta hija konformi mal-prinċipju tal-proporzjonalità kif stabbilit fl-Artikolu 5 tat-Trattat dwar l-Unjoni Ewropea. Kif ivvalutat fl-evalwazzjoni ex ante li takkumpanja l-proposta tal-Kummissjoni għar-Regolament ta' Finanzjament, dan ir-Regolament ma jmurx lil hinn dak li huwa meħtieġ sabiex jinżammu l-istess impatti u effetti miksuba sa issa permezz tal-proġett pilota preċedenti u l-azzjoni preparatorja. Il-finanzjament tal-Unjoni huwa propost għal żewġ benefiċjarji identifikati sew li l-attivitajiet, ir-riżultati u l-impatti tagħhom ġew evalwati fl-2015. Fi ħdan il-qafas isitituzzjonali attwali, l-arranġamenti ta' finanzjament il-ġodda ser jiżguraw finanzjament stabbli, sod u adegwat sabiex jintlaħqu l-objettivi tal-politika. L-appoġġ finanzjarju ser jingħata skont il-kundizzjonijiet stipulati fir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u r-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012.

•L-għażla tal-istrument

L-iktar strument legali xieraq li jintuża f'dan il-każ, abbażi tal-Artikolu 169(2)(b), sabiex jiġi stabbilit programm tal-Unjoni biex jappoġġja attivitajiet speċifiċi li jsaħħu l-involviment tal-konsumaturi u utenti aħħarin oħrajn kif ukoll ta' partijiet ikkonċernati li jirrappreżentaw l-interessi tagħhom fit-tfassil tal-politika tal-Unjoni fil-qasam tas-servizzi finanzjarji huwa regolament.

3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

•Evalwazzjonijiet ex-post tal-leġiżlazzjoni eżistenti

Skont l-evalwazzjoni ex-post, il-Kummissjoni tqis li l-objettivi stabbiliti għall-proġett pilota u l-azzjoni preparatorja sussegwenti kienu ġeneralment milħuqa. L-objettiv ġenerali li għandu jiġi żviluppat ċentru finanzjarju Ewropew ta' ħila esperta ntlaħaq peress li tfaċċaw żewġ ċentri komplimentari ta' ħila esperta. L-attivitajiet implimentati miż-żewġ benefiċjarji kkontribwew biex dawk li jfasslu l-politika Ewropea kienu pprovduti b'fehmiet oħrajn minbarra dawk espressi mill-industrija finanzjarja f'dak il-perjodu u billi rnexxielhom jikkomunikaw dawk il-fehmiet lill-pubbliku ġenerali. Mill-2012 'il hawn, kemm Finance Watch kif ukoll Better Finance kellhom kuntatt mill-qrib ma' dawk li jfasslu l-politika tal-UE, kif muri bil-parteċipazzjoni tagħhom fid-diversi laqgħat u seduti fil-parlamenti nazzjonali jew il-Parlament Ewropew. Il-ħila esperta tagħhom, kondiviża f'numru ta' pubblikazzjonijiet u risponsi għal konsultazzjonijiet, ippermettitilhom iwasslu leħen ieħor fid-dibattitu pubbliku. Fl-aħħar, it-tnejn li huma żviluppaw kapaċità ta' komunikazzjoni effettiva li permezz tagħha setgħu jinfurmaw lill-membri tagħhom u anke lill-pubbliku ġenerali dwar il-kwistjonijiet involuti fis-settur finanzjarju. Finance Watch u Better Finance ħadmu fuq oqsma ta' politika differenti u mmiraw udjenzi differenti, iżda flimkien, mill-2012 'l hawn, permezz tal-attivitajiet tagħhom, koprew il-biċċa l-kbira tal-aġenda politika finanzjarja tal-Unjoni.

Finance Watch ġiet stabbilita bis-saħħa ta' dawn l-għotjiet mill-Unjoni, u rċeviet EUR 3,04 miljun f'kontribuzzjonijiet finanzjarji bejn l-2012 u l-2014. Il-valutazzjoni sabet li l-organizzazzjoni, il-persunal u l-attivitajiet tagħha huma rilevanti ħafna biex jintlaħqu l-objettivi tal-proġett pilota u l-azzjoni preparatorja. Bla dubju Finance Watch iffukat fuq l-aġenda ta' riforma finanzjarja wara l-kriżi u kopriet parti sinfikanti tal-aġenda politika tal-Unjoni bejn l-2012 u l-2014. Il-ħila esperta pprovduta matul dak il-perjodu (rapporti ta' riċerka, dokumenti ta' pożizzjoni, tweġibiet għal konsultazzjonijiet, stqarrijiet għall-istampa) kienet ġeneralment milqugħa tajjeb. Min-naħa tal-komunikazzjoni, Finance Watch stabbiliet sit web apposta, irnexxielha tikseb preżenza tal-midja relattivament b'saħħitha u organizzat żewġ konferenzi ta' livell għoli kull sena mill-2012 'l hawn. L-organizzazzjoni nstabet li hi inqas effettiva fit-titjib tal-kapaċità tal-utenti aħħarin, tal-konsumaturi fit-tfassil tal-politika tal-UE fis-settur finanzjarju, u dan jista' jkun dovut għall-kompożizzjoni eteroġena tal-membri tagħha (influwenza baxxa barra minn Brussell). Il-baġit annwali tagħha ammonta għal medja ta' EUR 1,8 miljun, bi kważi żewġ terzi tar-riżorsi tagħha allokati biex jiġi impjegat persunal bi kwalifiki għolja (14-il membru tal-persunal) biex iwettaq l-attivitajiet tagħha. Il-proporzjon tal-kost tal-unità tal-organizzazzjoni (pubblikazzjonijiet, attivitajiet u laqgħat, komunikazzjoni) kien ivvalutat bħala stabbli bejn l-2012 u l-2014.

Better Finance irċeviet EUR 0,90 miljun f'għotjiet operattivi fi tliet snin. L-organizzazzjoni rnexxielha toħloq ċentru finanzjarju ta' ħila esperta li jiffoka l-aktar fuq l-interessi ta' investituri privati, azzjonisti individwali, persuni li jfaddlu u utenti aħħarin oħrajn tas-servizzi finanzjarji b'koerenza mal-bażi ta' sħubija u r-riżorsi limitati tagħha. L-organizzazzjoni, il-membri u l-attivitajiet ta' Better Finance ġew ivvalutati bħala rilevanti ħafna għall-objettivi tal-proġett pilota dwar oqsma ta' politika speċifiċi. Madankollu, is-segretarjat tagħha ġie vvalutat bħala kemmxejn fraġli b'daqs limitat (ħames (5) membri tal-persunal), b'numru limitat ta' esperti finanzjarji u b'diffikultajiet li ġew iffaċċjati matul dak il-perjodu biex jinżammu r-riżorsi stabbli. Fir-rigward tal-impatt reali tagħha fit-tfassil tal-politika tal-UE, l-organizzazzjoni tqieset bħala effettiva fejn kellha persuni li jfasslu l-politika tal-Unjoni bbażati fi Brussell jaħdmu fuq numru ta' dossiers speċifiċi, u forsi anke aktar fil-qasam ta' leġislazzjonijiet tat-tieni u t-tielet livell mal-ASE. Bis-saħħa tal-għotjiet operattivi tal-Unjoni, Better Finance setgħet effettivament iżżid il-potenzjal tal-komunikazzjoni tagħha, billi żviluppat sit web professjonali u impjegat persunal speċjalizzat. Ix-xogħol ta' riċerka tagħha ffoka l-aktar fuq il-pensjonijiet matul dak il-perjodu.

Mill-2012 'il hawn, iż-żewġ benefiċjarji ngħataw fondi sa 60 % tal-ispejjeż eliġibbli tagħhom permezz ta' għotjiet tal-Unjoni u għadhom jiddependu ħafna fuq il-finanzjament tal-Unjoni. Minkejja sforzi regolari, Finance Watch irnexxielha tattira biss donatur ieħor stabbli u sinifikanti, il-Fondazzjoni Adessium, li l-kontribuzzjoni tagħha mhijiex ikkonfermata wara l-2016. Il-membri ta' Finance Watch x'aktarx mhumiex se jkunu kapaċi jikkumpensaw għal din it-telfa. Is-sitwazzjoni tidher saħansitra agħar għal Better Finance. Barra mill-għotja, matul il-perjodu taħt evalwazzjoni (2012-2014), l-organizzazzjoni bbenefikat minn kontribuzzjoni sinifikanti u rikorrenti minn wieħed mill-membri tagħha. It-tnaqqis sinifikanti ta' din il-kontribuzzjoni fl-2015 jista' jkun theddida għas-sostenibbiltà ta' Better Finance.

Fl-aħħar, meta wieħed iħares lejn il-valur miżjud tal-Unjuni miġjub minn dan il-proġett pilota u l-azzjoni preparatorja, l-evalwazzjoni kkonkludiet li ż-żewġ organizzazzjonijiet żgur li żiedu valur għat-tfassil tal-politika tal-UE fil-qasam tas-servizzi finanzjarji. Fil-livell tal-Unjoni, ftit hemm organizzazzjonjiet li jirrappreżentaw l-interess ġenerali tal-konsumaturi, u l-ebda organizzazzjoni tas-soċjetà ċivili ma tiffoka speċifikament fuq is-settur finanzjarju u r-regolamentazzjoni tiegħu. Bejn l-2012 u l-2014, fil-kuntest tas-sejħiet għall-proposti annwali, ma kien hemm l-ebda inizjattiva alternattiva għal Finance Watch u Better Finance li ppreżentat lilha nfisha. Il-valutazzjoni stabbiliet li, permezz tal-azzjonijiet tagħhom, iż-żewġ organizzazzjonjiet żiedu l-valur fir-rigward tal-attivitajiet tal-membri nazzjonali tagħhom u kienu ta' benefiċċju għall-utenti aħħarin Ewropej b'mod li l-gruppi ta' sosteniment tal-konsumaturi nazzjonali ma kinux kapaċi jagħmlu.

•Konsultazzjonijiet mal-partijiet ikkonċernati

L-evalwazzjoni ex-post kienet inkludiet konsultazzjoni mmirata li kienet tinkorpora stħarriġ wiesgħa onlajn u intervisti mmirati tal-partijiet interessati kollha:

–Il-membri kollha tal-benefiċjarji (kemm organizzazzjonjiet kif ukoll individwi)

–Għadd ta' persuni li jfasslu l-politika inklużi Membri tal-Parlament Ewropew (MEPs prinċiparjament mill-Kumitat ECON), uffiċjali tal-COM (FISMA u JUST), rappreżentanti mit-tliet ASE u rappreżentanti mill-awtoritajiet nazzjonali

–Donaturi, finanzjaturi oħrajn tal-benefiċjarji

–Organizzazzjonijiet tal-konsumatur

–Rappreżentanti mill-Industrija Bankarja

–Esperti finanzjarji

–Gruppi ta' riflessjoni involuti fis-settur finanzjarju